מנת קרב

מנת קרב בצה"ל בשנת 2023.
מנת קרב של [[הכוחות המזוינים של צרפת]]
חיילת צה"ל עם מנת קרב במהלך אימון שטח
חבילת פחית שימורים של קרקר עמיד המתלווה למנת קרב, בעלת [[חיי מדף של חמש עשרה שנים.]]
מנת קרב (בצה"ל ידועה בראשי תיבות מנק"ר או מנ"ק) היא ארוחה משומרת וארוזה מראש, המשמשת כוחות צבא, ומיועדת בעיקרה לשמש כמזון במצב לחימה, בו אין אספקה מסודרת של מזון לכוחות.

מנת הקרב מיועדת לאכילה ללא צורך בבישול, ולכן מרבית המזונות בה הם משומרים, מיובשים או מיובשים בהקפאה. ישנו דגש על כך שמנת הקרב תכלול את כל אבות המזון, ותספק ביעילות את צורכי החייל במצב לחימה. מנות קרב הן בעלות חיי מדף ארוכים וניתנות לשינוע בקלות יחסית. לצבאות רבים בעולם יש מספר תפריטים של מנות קרב, הכוללים מנות אתניות או מיוחדות כדוגמת מנות כשרות (צבא ארצות הברית, צבא הממלכה המאוחדת) ומנות קרב צמחוניות. מנות קרב משמשות גם לצרכים שאינם מלחמתיים: שימוש במנות קרב נעשה בעת אימונים צבאיים, כאספקה באזורי אסון ובמקומות שלא ניתן להקים בהם מטבח מסודר. עלותה של מנת קרב לרוב גבוהה יותר מארוחה רגילה, ולכן משתדלים למעט בשימוש בה שלא לצורך.

למרות שבעגה מנת קרב נקראת ביחיד, הרי שהאריזה מכילה כמות אוכל לארבעה לוחמים, וגם על האריזה עצמה כתוב 4 מנות קרב.
== מנות קרב בצה"ל ==
מנת קרב לטבעונים
[[פותחן שימורים בעל להב מתקפל הנמצא בכל ארגז מנת קרב. על הפותחן מוטבעת האות צ', המייצגת רכוש צה"לי.]]
בצה"ל משמשות מנות הקרב לעיתים גם כמזון בימים שטרם חג הפסח, בעת הכשרת כלי המטבח לחג. במשך עשרות שנים היה הלוף אחד מסמלי מנת הקרב בצה"ל, אך בשל תלונות רבות מצד חיילים, שונה הרכב המנה באמצע העשור הראשון של המאה ה-21, והוצא ממנה הלוף. במקום הלוף נוספו מגוון מנות שבעת הוספה של מים קרים הן מתחממות בעזרת תגובה כימית. בין המנות החדשות ניתן למצוא שווארמה, קציצות ברוטב ואף גולאש.
בשנת 2015 דווח כי במסגרת שינוי רחב היקף לשיפור איכות המזון בצה"ל ישתנה תפריט מנת הקרב ויכיל בשר שאינו מעובד וזו תכונה "ארוזית לשטח". בשנת 2017, אף הוחלט לאפשר לחיילים שאינם צורכים מזון מן החי, לקבל מנת קרב טבעונית.

נכון לשנת 2023 ניתן למצוא במנת הקרב שימורי טונה (מנת החלבון העיקרית), שימורי זיתים ירוקים (שלמים), שעועית לבנה ברוטב עגבניות, שעועית שחורה ברוטב עגבניות חריף, גרעיני תירס מתוק, שימורי בוטנים מלוחים ומטוגנים, חלבה (בפחית או כחטיף), שימורי חתיכות אננס בסירופ, ממרח שוקולד (על בסיס קקאו ושומן צמחי (פרווה)).

בתוך המנה יש גם פותחן שימורים מתקפל, כמה מזלגות וסכינים חד פעמיים, שקיקי מלח ופלפל ומפיות נייר.

את המנות מלווים בדרך כלל לחם לבן פרוס או לחמניות, ירקות (לרוב: גמבה, עגבניות, מלפפון) ופירות (לרוב: תפוחי עץ, שזיפים (לפי העונה)). כמו כן, להשלמת ערכי תזונה של חלבון שומן ומלח מסופקים לעיתים בנוסף למנה גם נקניקי קבנוס.

עוד מוצר פחמימה שניתן למצאו יחד עם מנות הקרב הוא פחית שימורים המכילה קרקרים עמידים, בעלת חיי מדף של חמש עשרה שנים.

מלחמת חרבות ברזל האיצה את פיתוח וניסוי מנת הקרב החדשה אשר תחליף את תפיסת מנות הקרב הוותיקות הכוללות בעיקר מזון יבש ומשומר. מנת הקרב החדשה יותר מותאמת לטעם הישראלי, מכילה מנה מבושלת של שווארמה טבעונית, פסטה בולונז ומג'דרה, המיועדות לחימום בשטח, בעלת חיי מדף של שנתיים, ובעלת ערכים תזונתי, קלורי ונתרן גבוהים. המנה כוללת גם טורטיות ורטבים, כגון: טחינה, עמבה, קטשופ, צ'ילי ומיונז. המנה בעלת משקל מינימלי, וארוזה כך שתיכנס בצורה נוחה לתרמיל הלוחם ולא תתפוס הרבה מקום. המנה פותחה תוך שיתוף פעולה בין מעבדת הפוד טק של מכללת תל חי, מפקדת קצין הרפואה הראשי ואט"ל.

==ראו גם==
*תזונה צבאית

==קישורים חיצוניים==

* [https://web.archive.org/web/20080324150417/http://dover.idf.il/IDF/News_Channels/today/08/03/1801.htm גם באימונים – החיילים יאכלו מנות קרב], באתר צה"ל
* [http://dover.idf.il/IDF/News_Channels/today/08/07/2010.htm חדש ללוחמי החי"ר: מנת קרב חמה ללא חימום], באתר צה"ל
* 
* איתמר אבנרי, [https://youtu.be/jvoM6FfX07U איך נולדה מנת הקרב של צה"ל?], בערוץ [https://www.youtube.com/hashtag/כאן_סקרנים כאן סקרנים], פברואר 2020

== הערות שוליים ==

קטגוריה:לוגיסטיקה צבאית
קטגוריה:ארוחות